策略盜取論證

策略盜取論證係組合博弈論入面嘅一個證明技巧，可以攞嚟證明好多二人序貫完全資訊博弈入面，第二個玩家冇包保贏嘅策略。

呢種論證嘅流程通常係：
假設第二個玩家有包保贏嘅策略，
呢個策略應該可以應對第一個玩家嘅任何策略，
第一個玩家就可以根據情況「偷」第二個玩家嘅策略嚟自己用，噉就表示第一個玩家有包保贏嘅策略，造成矛盾，因爲冇可能兩個玩家都有必勝策略。
呢個矛盾就顯示，其實第一個玩家有不敗策略。

例子 
考慮有毒朱古力博弈：而家有一塊長方形、一格格嘅朱古力，其中最左下角嗰格係有毒嘅，食咗就會死。A 同 B 兩個玩家開始玩食朱古力遊戲，由 A 開始，輪流指定一格未食嘅朱古力，並將呢格上方、右方同右上方嘅朱古力冚唪唥食嗮佢，每次起碼都要食一格，直到有人食咗最後一格毒死爲止。

喺呢場博弈入面，可以用策略盜取論證證明 A 有必勝策略：假設 B 有必勝策略，如果 A 第一步選擇淨係食右上角一格朱古力嘅話，B 嘅策略應該可以話畀 B 知佢應該指定邊一格朱古力，A 就可以偷取呢個策略，第一步就指定呢一格朱古力，留畀 B 指定另一格嘅朱古力，如此類推，繼續偷取 B 嘅策略。最後，A 可以將成個策略偷過來，策略盜取論證指出，呢個博弈入面，A 先係有必勝策略嗰個，B 將會被毒死。

博弈論